Príloha č. 5
k nariadeniu vlády č. .../2005 Z. z. 

Obnovenie CHOVU zvierat v poľnohospodárskych podnikoch

1. Všeobecné zásady
1.1. Obnovenie chovu zvierat nezačať skôr ako 21 dní po ukončení záverečného čistenia poľnohospodárskeho podniku.
1.2. Zvieratá na obnovenie chovu sa môžu zaraďovať iba podľa týchto podmienok
1.2.1. zvieratá nepochádzajú z oblastí, ktoré podliehajú obmedzeniam súvisiacim so slintačkou a krívačkou,
1.2.2.  príslušná regionálna veterinárna a potravinová správa 1) sa musí presvedčiť, že akýkoľvek možný zvyškový vírus slintačky a krívačky sa u zvierat určených na obnovenie chovu môže zistiť buď na základe klinických príznakov v prípade hovädzieho dobytka alebo ošípaných, alebo v prípade iných druhov zvierat vnímavých na slintačku a krívačku pomocou laboratórnych vyšetrení vykonaných na konci obdobia pozorovania podľa odseku 1.3,
1.2.3. aby sa u zvierat určených na obnovenie chovu zabezpečila primeraná imunitná odpoveď uvedená v odseku 1.2.2, zvieratá musia 
1.2.3.1. buď mať pôvod alebo prichádzať z poľnohospodárskeho podniku, ktorý je umiestnený v oblasti okruhu najmenej 10 km okolo tohto podniku, kde sa najmenej počas 30 dní nevyskytlo žiadne ohnisko slintačky a krívačky, alebo 
1.2.3.2. zvieratá mali negatívne výsledky vyšetrenia na protilátky proti vírusu slintačky a krívačky pri vyšetreniach podľa prílohy 13, vykonanom na vzorkách odobratých pred zaradením do poľnohospodárskeho podniku.
1.3. Bez ohľadu na spôsob chovu praktizovaného v poľnohospodárskom podniku sa pri obnovovaní chovu musia spĺňať tieto postupy
1.3.1. zvieratá sa musia ustajniť vo všetkých jednotkách a budovách  poľnohospodárskeho podniku,
1.3.2. v prípade poľnohospodárskeho podniku, ktorý pozostáva z viac ako jednej jednotky alebo budovy, opakované zaradenie nie je potrebné vo všetkých jednotkách alebo budovách v tom istom čase.
Žiadne zviera druhov vnímavých na slintačku a krívačku však nesmie opustiť poľnohospodársky podnik dovtedy, kým všetky nanovo zaradené zvieratá vo všetkých jednotkách a budovách nespĺňajú postupy na obnovenie chovu.
1.3.3. zvieratá sa musia v prvých 14 dňoch po zaradení každé tri dni klinicky vyšetriť,
1.3.4. v období medzi 15. až 28. dňom po opakovanom zaradení sa musia zvieratá jedenkrát do týždňa klinicky vyšetriť,
1.3.5. najskôr 28 dní po poslednom opakovanom zaradení sa všetky zvieratá musia klinicky vyšetriť a podľa požiadaviek v bode 2.2 prílohy 3 vyšetriť na prítomnosť protilátok proti vírusu slintačky a krívačky,
1.4. Postup na obnovu chovu sa pokladá za ukončený, ak sa s negatívnymi výsledkami splnili opatrenia bodu 1.3.5.

2. Rozšírenie opatrení a výnimiek
2.1. príslušná regionálna veterinárna a potravinová správa môže uložiť
2.1.1. použitie sentinelových zvierat, najmä v poľnohospodárskych podnikoch, ktoré sa ťažko čistia a dezinfikujú a hlavne v podnikoch s chovom pod holým nebom. 2.1.2. Dodatočné bezpečnostné opatrenia a kontrolné opatrenia v rámci obnovy chovu.
2.2. príslušná regionálna veterinárna a potravinová správa môže povoliť výnimku z opatrení uvedených v bodoch 1.3.2 až 1.3.4 tejto prílohy, ak sa obnova chovu vykoná po uplynutí 3 mesiacov od posledného výskytu slintačky a krívačky v oblasti okruhu 10 km okolo poľnohospodárskeho podniku, v ktorom sa obnovuje chov.

3. Obnova chovu v súvislosti s núdzovým očkovaním
3.1. Obnova chovu v pásme očkovania podľa § 52 sa vykoná v súlade s odsekmi 1 a 2 tejto prílohy alebo v súlade s § 58 ods. 2 alebo ods. 4 písm. a), c) a d).
3.2. príslušná regionálna veterinárna a potravinová správa môže povoliť obnovu chovu poľnohospodárskych podnikov umiestnených mimo pásma očkovania očkovanými zvieratami po ukončení opatrení ustanovených v § 61 za týchto podmienok
3.2.1. podiel očkovaných zvierat použitých na obnovu chovu prevyšuje 75 %, pričom  sa najskôr 28 dní po znovu zaradení zvierat vnímavých druhov náhodne vyšetria očkované zvieratá, aby sa zistili protilátky proti neštrukturálnym proteínom, pričom sa pri odbere vzorky použijú štatistické parametre ustanovené v bode 2.2 prílohy 3, a na neočkované zvieratá sa uplatnia ustanovenia odseku 1, alebo
3.2.2. podiel očkovaných zvierat neprevyšuje 75 %, pričom v takom prípade sa neočkované zvieratá považujú za sentinely a uplatnia sa ustanovenia bodu 1.